Illum il-Kummissjoni Ewropea ippreżentat it-tieni rapport tagħha ta' kull xahar dwar il-progress li sar lejn Unjoni tas-Sigurtà effettiva u sostenibbli. F'konformità mat-talbiet li saru mill-pjan direzzjonali ta' Bratislava u l-konklużjonijiet tal-Kunsill Ewropew ta' Ottubru, passi importanti ‘l quddiem li saru fl-aħħar xahar jinkludu t-tnedija ta' Gwardja tal-Kosta u tal-Fruntiera Ewropea fis-6 ta' Ottubru, diskussjonijiet dettaljati dwar l-azzjoni meħuda permezz tan-Netwerk ta' Sensibilizzazzjoni dwar ir-Radikalizzazzjoni, b'mod partikolari fir-rigward ta' żgħażagħ f'riskju ta' radikalizzazzjoni, kif ukoll il-proposta tal-lum għal Sistema Ewropea ta' Informazzjoni u ta' Awtorizzazzjoni għall-Ivvjaġġar (European Travel Information and Authorisation System, ETIAS), wara li tħabbret mill-President Juncker f'Settembru tal-2016 fid-diskors dwar l-Istat tal-Unjoni. Il-Kummissarju għall-Unjoni tas-Sigurtà Julian King qal: "Ftit tal-jiem ilu, l-Ewropa fakkret l-ewwel anniversarju mill-attakki orribbli f'Pariġi, fejn intużaw armi tan-nar ta' assalt militari riattivati li kellhom effett devastanti. Wasal iż-żmien biex il-ħidma leġiżlattiva dwar ir-reviżjoni tad-Direttiva dwar l-Armi tan-Nar tiġi ffinalizzata u l-armi tan-nar awtomatiċi militari tat-tip Kalashnikov jitneħħew miċ-ċirkolazzjoni. Ir-rapport jappella wkoll lill-koleġiżlaturi biex jiffinalizzaw żewġ pakketti oħra qabel tmiem is-sena: id-Direttiva l-ġdida kontra t-terroriżmu u r-reviżjoni tal-Kodiċi tal-Fruntieri ta' Schengen. Meta jiġu kkunsidrati flimkien, dawn ir-regoli jistgħu jagħmlu differenza reali fil-post, anki biex tiġi indirizzata t-theddida magħmula minn ġellieda terroristi barranin li jirritornaw, u se tgħin lill-awtoritajiet biex jipproteġu liċ-ċittadini fl-Ewropa kollha b'mod aktar effettiv”. B'ħarsa 'l quddiem, ir-rapport jenfasizza b'mod partikolari l-ħtieġa urġenti biex il-Parlament Ewropew u l-Kunsill jwettqu l-impenji tagħhom, l-aktar riċenti fil-pjan direzzjonali ta' Bratislava u fil-Kunsill Ewropew ta' Ottubru, u jintlaħaq ftehim dwar il-proposti tal-Kummissjoni rigward ir-reviżjoni tad-Direttiva dwar l-Armi tan-Nar, id-Direttiva dwar il-Ġlieda kontra t-Terroriżmu u dwar it-twaqqif ta' verifiki sistematiċi tal-persuni kollha li jaqsmu l-fruntieri esterni tal-UE. Il-punti ewlenin imsemmija huma: It-tisħiħ tal-ġlieda kontra t-terroriżmu u l-kriminalità organizzata It-tisħiħ tad-difiżi tagħna u r-reżiljenza Sfond Is-sigurtà kienet tema kostanti sa mill-bidu tal-mandat tal-Kummissjoni Juncker – mil-Linji Gwida Politiċi tal-President Juncker ta' Lulju 2014, sal-aħħar Diskors dwar l-Istat tal-Unjoni f'Settembru 2016. Il-Kummissjoni Ewropea adottat l-Aġenda Ewropea dwar is-Sigurtà fit-28 ta' April 2015, filwaqt li stabbilixxiet l-azzjonijiet ewlenin biex tiżgura risposta tal-UE effettiva għat-theddidiet tat-terroriżmu u s-sigurtà fl-Unjoni Ewropea matul il-perjodu 2015-2020. Mill-adozzjoni tal-Aġenda, sar progess sinifikanti fl-implimentazzjoni tagħha. F'Novembru 2015, il-Kummissjoni pproponiet ir-reviżjoni tad-Direttiva tal-Armi tan-Nar segwita minn Pjan ta' Azzjoni dwar l-armi tan-nar u l-isplussivi f'Diċembru 2015. Dwar it-terroriżmu, Direttiva dwar il-Ġlieda kontra t-Terroriżmu ġdida ġiet adottata mill-Kummissjoni f'Diċembru 2015 u Pjan ta' Azzjoni dwar il-finanzjament tat-terroriżmu speċifiku fi Frar 2016. F'April, il-Kummissjoni pproponiet it-twaqqif tas-Sistema tad-Dħul u l-Ħruġ (EES) u ppreżentat Komunikazzjoni li twitti t-triq lejn Unjoni tas-Sigurtà effettiva u ġenwina. Barra minn hekk, ċertifikazzjoni waħda tal-UE għal tagħmir ta' sigurtà għall-avjazzjoni ġiet adottata f'Settembru. Dan l-aħħar, fl-14 ta' Settembru 2016, il-Kummissjoni ppreżentat il-Komunikazzjoni tagħha “It-tisħiħ tas-sigurtà f'dinja ta' mobilità” li kkonfermat il-ħtieġa li jinstab il-bilanċ it-tajjeb bejn l-iżgurar tal-mobilità u t-tisħiħ tas-sigurtà, filwaqt li jiġi ffaċilitat id-dħul legali fiż-Żona Schengen mingħajr il-ħtieġa ta' viża. Barra minn hekk, fis-6 ta' Ottubru, il-Gwardja Ewropea tal-Fruntiera u tal-Kosta bdiet topera, disa' xhur biss wara l-proposta tal-Kummissjoni f'Diċembru, li juri impenn ċar biex jissaħħu l-ġestjoni u s-sigurtà tal-fruntieri esterni tal-UE. Il-ħolqien mill-President Juncker ta' portafoll ta' Kummissarju speċifiku għall-Unjoni tas-Sigurtà f'Awwissu 2016 juri l-importanza li l-Kummissjoni qed tagħti lit-tisħiħ tar-reazzjoni tagħha kontra t-theddida tat-terroristi. L-ewwel rapport ta' progress ta' kull xahar dwar l-Unjoni tas-Sigurtà ġie ppreżentat fit-12 ta' Ottubru u kopra l-perjodu minn April sa Ottubru 2016, filwaqt li t-tieni rapport tal-lum jħares lejn il-progress miksub minn dak iż-żmien u jħares 'il quddiem sa Diċembru 2016. Għal aktar informazzjoni It-tieni rapport dwar il-progress lejn Unjoni tas-Sigurtà effettiva u ġenwina Stqarrija għall-istampa: Il-Kummissjoni tipproponi Sistema Ewropea ta' Informazzjoni u ta' Awtorizzazzjoni għall-Ivvjaġġar Stqarrija għall-istampa: Insaħħu l-fruntieri esterni tal-Ewropa: It-tnedija tal-Aġenzija Ewropea għall-Gwardja tal-Fruntiera u tal-Kosta Kommunikazzjoni dwar il-progress lejn Unjoni tas-Sigurtà effettiva u ġenwina Komunikazzjoni: Azzjoni fuq l-Aġenda Ewropea dwar is-Siġurtà biex jiġi miġġieled it-terroriżmu u titwitta t-triq lejn Unjoni ta' Sigurtà effettiva u ġenwina Aġenda Ewropea dwar is-Sigurtà Skeda Informattiva: Unjoni tas-Sigurtà Mistoqsijiet u Tweġibiet: Inwittu t-triq għal Unjoni tas-Siġurtà ġenwina u effettiva Ittra ta' Missjoni lil Sir Julian King, il-Kummissarju għall-Unjoni tas-Sigurtà